Këtë javë në Uashington
Reforma e imigracionit dhe ligji për armëmbajtjen diskutohen këtë javë në Senat
Dy nga çështjet më të nxehta tani për amerikanët, reforma e imigracionit dhe kontrolli i armëve, do të jenë në qendër të debateve që mbahen këtë javë në Senatin e Shteteve të Bashkuara. Tek të dyja partitë kryesore ekziston një bashkëpunim i rrallë, gjë që e shton më tepër mundësinë për marrjen e vendimeve legjislative. Disa muaj me negociata mes një grupi senatorësh demokratë dhe republikanë kanë prodhuar një projektligj dypartiak për reformën e imigracionit, i cili pritet të bëhet i njohur këtë javë. Sipas njoftimeve, propozimi mund t’u sigurojë rrugën drejt shtetësisë imigrantëve pa dokumente. Projektligji parashikon edhe shtimin e sigurisë në kufi. Javën e kaluar u zhvilluan mitingje nga Uashingtoni në Los Anexhelos, ku kërkohej të merren venddime për këto çështje. Kundërshtarët e reformës duan që Amerika t’i ketë kufijtë më të sigurtë para se të ndryshohen ligjet. Mark Krikorian është studiues në Qendrën e Studimeve të Imigracionit. “Ky është një debat, i cili nuk duhet të ndodhë para se të kemi më parë mjetet e zbatimit të ligjit dhe ne të gjithë i kemi lejuar ato të funksionojnë për rreth dy vjet.” Lidhur me çështje të tjera kyçe, Senati votoi javën e kaluar, për të marrë në shqyrtim reformën për armëmbajtjen. Mes ligjeve përfshihen propozimi dy-partiak për zgjerimin e kontrollit biografik për personat që blejnë armë. Senatori demokrat Joe Manchin: Këto diskutime bëhen 4 muaj pas masakrës në shkollën fillore Sandy Hook. Të shtunën, nëna e njërit prej fëmijëve që u vra atë ditë dha fjalimin javor të Presidentit Obama. “Ju lutem, na ndihmoni të bëjmë diçka para se tragjedia jonë të bëhet edhe e juaja.” Por jo të gjithë ligjvënësit besojnë se kufizimet në armët e zjarrit do të përmirësojnë sigurinë e publikut. Senatori republikan Mike Lee: “Çdo kufizim ndaj kësaj të drejte bazë na bën më të varur tek qeveria për vetëmbrojtjen. Qeveria nuk mundet të jetë e pranishme kudo dhe kurdoherë, prandaj praktikisht, pasoja e kufizimit të të drejtave tona individuale na bën më pak të sigurtë.” Por senatori demokrat Chris Murphy nuk është dakord mkëtë: Anketat tregojnë se shumica e amerikanëve mbështesin rregulla më të forta për armët dhe rishikimin e reformës së imigracionit.